《甲辰仲冬赋呈葵园师 其二》
清代·吴庆坻

并世有硕儒，方雅镇流俗。幸厕籍湜伦，韩门仰培沃。

暌离过廿稔，失喜访灵麓。拙工倚大匠，隐栝到曲木。

奉手请旧业，蒿目悼危局。俯仰身世感，愀焉轸心曲。

小子有狂言，勤拳效忠告。古称不朽三，造物靳庸福。

南菁经解编，东华史宬录。传讽遍海内，学子丐膏馥。

投簪味道腴，勤学资先觉。甄文重流别，姚李踵芳躅。

孔传刊伪文，班书证疑读。遐哉千祀业，悉数屡更仆。

葵心倾太阳，匪曰智卫足。公当勉加饭，弟子行抱蜀。

作者简介：吴庆坻，字子修，钱塘人。光绪丙戌进士，改庶吉士，授编修，历官湖南提学使。有《补松庐诗录》。